Diari Oficial de la Generalitat Valenciana


Sumari del DOGV 8941, del 02-11-2020 (2020/8878)

Informació pública de l'aprovació de l'informe ambiental i territorial estratègic de la modificació puntual número 19 del Pla general d'ordenació urbana, que afecta diverses modificacions de l'ordenació detallada del sòl urbà residencial i industrial.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8941

Data del DOGV
:   02-11-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/8878


Data del document
:   26-10-2020

Organisme emissor
:   Ajuntament d'Ontinyent

Tipus de document
:   Anunci

Descriptors 

:   * Ontinyent
    * administració local
    * pla d'urbanisme

Informació pública de l'aprovació de l'informe ambiental i territorial estratègic de la modificació puntual número 19 del Pla general d'ordenació urbana, que afecta diverses modificacions de l'ordenació detallada del sòl urbà residencial i industrial. [2020/8878]  
De conformitat amb l'article 51.7 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, es publica l'informe ambiental i territorial estratègic de la modificació puntual número 19 del Pla general d'ordenació urbana d'Ontinyent, que afecta diverses modificacions de l'ordenació detallada del sòl urbà residencial i industrial del municipi, emés en sentit favorable per l'Ajuntament d'Ontinyent mitjançant Decret d'Alcaldia número 2728/2020 de data 22 d'octubre, del tenor literal següent:  
«Aprovació informe ambiental i territorial estratègic de la modificació puntual número 19 del Pla general d'ordenació urbana d'Ontinyent, que afecta diverses modificacions de l'ordenació detallada del sòl urbà residencial i industrial del municipi.  
Amb data 21 d'octubre de 2020 s'ha emés informe per l'enginyera municipal de medi ambient i el TAG de medi ambient, en el si de l'expedient d'avaluació ambiental i territorial estratègica de la modificació puntual número 19 del Pla General d'Ordenació Urbana d'Ontinyent, en el sentit següent:  
Consideracions jurídiques  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
L'avaluació ambiental estratègica és l'instrument de prevenció, establert en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del territori, Urbanisme i Paisatge, de la Comunitat Valenciana.  
Òrgan ambiental municipal  
L'article 48.c de la LOTUP estableix que l'òrgan ambiental i territorial serà autonòmic amb caràcter general. No obstant això, amb la modificació operada per la Llei 10/2015, de 29 de desembre, de mesures fiscals, de gestió administrativa i financera i d'organització de la Generalitat, s'introdueix 3 supòsits on l'òrgan ambiental i territorial és l'Ajuntament del terme municipal de l'àmbit del planejament objecte de l'avaluació ambiental, sense perjudici de l'assistència i cooperació de les diputacions provincials d'acord amb la legislació de règim local.  
Com que la LOTUP no concreta, en aquests casos, quin òrgan municipal és el competent per a realitzar l'avaluació ambiental i territorial estratègica, resulta aplicable el que disposa l'article 21.1.s de la Llei 7/1985, de 2 d'abril, reguladora de les bases del règim local, segons el qual dita competència li correspondria a l'alcalde president.  
La modificació puntual número 19 del pla general que afecta diverses modificacions de l'ordenació detallada del sòl urbà residencial i industrial del municipi es troba en el supòsit de l'apartat 2 de l'article 48.1 per tractar-se d'un instrument de planejament urbanístic que desenvolupa un planejament ja avaluat ambientalment i que afecta únicament i exclusivament a l'ordenació detallada del sòl urbà definit en la present llei.  
Planejament vigent  
El planejament municipal vigent és el Pla general d'Ontinyent, aprovat definitivament el 10 d'abril de 2006, per la Comissió Territorial d'Urbanisme de València, publicat en el Butlletí Oficial de la Província de 22 de desembre de 2006. Aquest planejament va obtindre declaració d'impacte ambiental positiva amb condicionants el 28 de novembre de 2005  
Documentació presentada  
La documentació objecte del present informe està integrada pel document per a l'avaluació ambiental territorial i estratègica. Compren el contingut mínim establert a l'article 50 de la LOTUP.  
Objecte i justificació  
L'objecte del Pla parcial és d'adaptar el contingut de l'ordenació detallada, en diversos punts de la trama residencial i industrial, a la realitat d'instal·lacions implantades, a projectes públics en desenvolupament i a iniciatives privades compatibles amb les directrius de transformació urbana establertes pel Pla general.  
Sòl urbà residencial:  
Modificació 1. Illa delimitada pels carrers Dos de Maig, Furs, José Simó, avinguda de Francisco Cerdà i carrer Ricardo Martínez Llovet. Es modifiquen les alineacions interiors, reordenant el viari i reduint l'edificabilitat en l'illa.  
Modificació 2. Parcel·la delimitada pel carrer Magdalena, avinguda del Comte de Torrefiel, carrer del Pare Ferran Alcina i carrer de les Monges Carmelites. S'ajusta la qualificació urbanística a la titularitat i ús previst dels edificis. (actuals jutjats). Així mateix es redueix l'edificabilitat en el pati interior de l'illa, adequant-la a la realitat actual.  
  
Modificació 3. Illa delimitada per l'avinguda del Llombo i el carrer Rafael Sanchis Seguí. Es qualifica la parcel·la com a equipament públic administratiu institucional SQL (nous jutjats). Actualment està qualificada com a sòl urbà d'ús terciari. S'ajusten les alineacions de la parcel·la per adequar-les en part a la realitat existent.  
Sòl urbà industrial:  
Modificació 4. Polígon Sant Vicent. Parcel·la delimitada pel camí dels Tarongers, carretera de València, i futur corredor Nord. Desapareix un vial secundari sense continuïtat, que passa a integrar-se al sòl industrial, com porció de parcel·la no edificable, sense modificar l'edificabilitat.  
Modificació 5. Polígon El Pla. Illes delimitades pels carrers del Jacquard i la Balanguera. Redistribució de zones verdes, incrementant la seva superfície i connectant els dos carrers amb el passeig perimetral de la CV-81.  
D'entre les alternatives analitzades en el document (A, B i C) la proposta que es considera adequada és la B, que es la proposta contemplada en el present document.  
Consultes realitzades  
Per les característiques pròpies de la modificació plantejada, s'ha considerat consultar a la Direcció General de Justícia - Subdirecció General d'infraestructures i Manteniment de seus Judicials.  
  
Òrgan consultat Data consulta Data informe  
Conselleria de Justícia, Interior i Administració Pública. 13.08.2020 No emès  
  
  
Identificació i valoració de possibles efectes adversos sobre el medi ambient.  
La modificació plantejada no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no és susceptible de generar problemes ambientals diferents dels ja previstos pel Pla general; no suposa augment d'emissions, empitjorament dels nivells de contaminació o canvis sobre els factors que afectarien el canvi climàtic; no afecta elements del patrimoni natural; no afecta elements del patrimoni cultural significativament i en cap cas en sentit negatiu; no afecta el paisatge ni cap espai protegit; no té incidència en el model territorial vigent i no incompleix les determinacions legals vigents de qualsevol altra àrea afectada que puguera trobar-se sotmesa a algun tipus de protecció. Per tant, d'acord amb els criteris de l'annex VIII de la LOTUP, es pot determinar que la modificació plantejada no té efectes significatius sobre el medi ambient i el territori.  
Conclusions  
Analitzat l'esborrany de modificació puntual número 19 del pla general que afecta diverses modificacions de l'ordenació detallada del sòl urbà residencial i industrial del municipi, podem concloure que el procediment d'avaluació ambiental i territorial estratègica simplificat és suficient per a determinar que la modificació proposada no té efectes significatius sobre el medi ambient o territori.  
  
Proposem, per tant, resoldre favorablement l'informe ambiental i territorial estratègic.»  
De conformitat amb allò que disposa l'article 48.c, 50 i 51 de la Llei 5/2014, de 25 de juliol, de la Generalitat Valenciana, d'ordenació del territori, urbanisme i paisatge de la Comunitat Valenciana, i l'article 21.1.s de la Llei 7/1985, de 2 d'abril, reguladora de les bases del règim local, resolc:  
  
Primer  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 19 del Pla general d'ordenació urbana d'Ontinyent, que afecta diverses modificacions de l'ordenació detallada del sol urbà residencial i industrial del municipi.  
  
Segon  
Continuar la tramitació del projecte de modificació puntual número 19 del Pla general d'ordenació urbana d'Ontinyent.  
  
Tercer  
Indicar que segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla o programa en el termini màxim de quatre anys des de la data de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Quart  
Publicar el present informe en el Diari Oficial de la Generalitat Valenciana, d'acord amb el que disposa l'article 51.7 de la LOTUP.»  
  
  
Ontinyent, 26 d'octubre de 2020.- L'alcalde: Jorge Rodríguez Gramage.